b'\n_START_ARTICLE_\nNorth South Line (MRT)\n_START_SECTION_\nHistoria\n_START_PARAGRAPH_\nLinjan rakentaminen alkoi 22. lokakuuta 1983. Sen tarkoituksena oli yhdist\xc3\xa4\xc3\xa4 kehittyv\xc3\xa4t Yishunin, Ang Mo Kion ja Bishanin asuinalueet Singaporen keskustaan. Linjasta avautui 7. marraskuuta 1987 viiden aseman osuus Yio Chu Kangin ja Toa Payohin v\xc3\xa4lill\xc3\xa4. Osuus Raffles Placelle valmistui kuukautta my\xc3\xb6hemmin. Linjaa jatkettiin pohjoiseen Yishuniin vuonna 1990. Linjan toinen rakennusvaihe valmistui helmikuussa 1996. Linjaa jatkettiin Cho Chu Kangin kautta Jurong Eastiin, jolloin se muodosti East West Linen kanssa keh\xc3\xa4n._NEWLINE_Koska North South Line oli MRT:n ensimm\xc3\xa4inen linja, sen rakentaminen tuotti vaikeuksia. Sen tielt\xc3\xa4 purettiin paljon vanhoja rakennuksia, ja maanp\xc3\xa4\xc3\xa4lliset rakennusty\xc3\xb6t aiheuttivat liikenneruuhkia. Singaporejoen alittavan tunnelin rakentaminen oli haastavaa, ja Newtonin asemaa oli siirrett\xc3\xa4v\xc3\xa4 teknisten ongelmien vuoksi.'